KIRJALLINEN KYSYMYS E-3545/01 esittäjä(t): Erik Meijer (GUE/NGL) komissiolle. Uhanalaisen eurooppalaisen hamsterin kasvatusohjelmia koskevan rajat ylittävän lähestymistavan esteet.



Virallinen lehti nro 160 E , 04/07/2002 s. 0138 - 0139



KIRJALLINEN KYSYMYS E-3545/01 esittäjä(t): Erik Meijer (GUE/NGL) komissiolle (8. tammikuuta 2002) Aihe: Uhanalaisen eurooppalaisen hamsterin kasvatusohjelmia koskevan rajat ylittävän lähestymistavan esteet 1. Onko komissio tietoinen siitä, että eurooppalainen hamsteri, joka voi elää ainoastaan vähintään 30 hehtaarin suuruisilla alueilla, joissa ei ole teitä, metsää tai rakennuksia, on vaarassa hävitä tiheästi asutuilta Alankomailta ja että Das en Boom -yhdistys ja Rotterdamin eläintarha Blijdorp ovat käynnistäneet viimeisillä pyydystetyillä yksilöillä kasvatusohjelman, joka on jo tuottanut 135 poikasta, jotka on tarkoitus palauttaa luontoon heti kun löydetään siihen sopivia alueita? 2. Onko komissio tietoinen myös siitä, että on mahdollista, että huolimatta aiemmista lupauksistaan, joiden mukaan se etsisi Limburgin maakunnan tuuliperäisiltä savimailta 11 elinaluetta, kukin laajuudeltaan 45 hehtaaria, Alankomaiden hallitus ei löydä tarvittavia alueita, koska uusia teitä, teollisuus- ja asuinalueita rakennetaan jatkuvasti ja koska hamstereita ei voida myöskään viedä metsien lähelle, sillä ne joutuisivat silloin nopeasti hiiri- ja kanahaukkojen ja kettujen saaliiksi? 3. Voiko komissio vahvistaa, että EU:n sisärajat estävät sisäsiittoisuuden (yksittäisten eläinten perimän rappeutuminen esivanhempien suppean määrän johdosta) ehkäisemiseksi ja yhteisön laajuisen kasvatusohjelman puitteissa tapahtuvan eurooppalaisten hamstereiden vaihdon? 4. Voiko komissio vahvistaa lisäksi, että EU:n sisärajat estävät myös kyseisten kasvatettujen eurooppalaisten hamstereiden luontoon siirtämisen naapurivaltioihin Belgiaan ja Saksaan? 5. Mitä komissio arvelee voivansa tehdä poistaakseen esteet lajin säilymisen turvaamiseksi kasvatettujen eurooppalaisten hamstereiden elinalueiden löytymisen sekä rajat ylittävien kasvatusohjelmien toteutumisen tieltä? Lähde: Rotterdams Dagblad -päivälehti 29. ja 30. marraskuuta 2001. Margot Wallströmin komission puolesta antama vastaus (15. helmikuuta 2002) Se, että eurooppalainen hamsteri (Cricetus cricetus) on lueteltu luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin (jäljempänä luontodirektiivi) 92/43/ETY(1) liitteessä IV, osoittaa, että komissio on tietoinen tämän lajin suojelun tason säilyttämisen tärkeydestä. Komission keskustellessa Das en Boom -kansalaisjärjestön kanssa kanteluista, komissiolle kerrottiin vankeudessa tapahtuvasta kasvatusohjelmasta, jossa käytetään luonnosta pyydystettyjä hamstereita. Alankomaiden hallitus on lähettänyt komissiolle vuosia 20002004 koskevan hamstereiden suojelusuunnitelman, jossa suunnitellaan 500 hehtaarin suuruisen sopivan elinympäristön perustamista, jonne vankeudessa kasvatetut yksilöt voidaan vapauttaa. Kantelun A-98/2016 yhteydessä komissio on pyytänyt Alankomaita antamaan tietoja oikeudellisista välineistä, joilla tämä suunnitelma toteutetaan ja sen tähänastisista tuloksista. Alankomaat vastasi tähän pyyntöön 21. lokakuuta 2001. Komissio tutkii parhaillaan Alankomaiden vastausta. Jäsenvaltiot voivat sallia luontodirektiivin liitteessä IV lueteltujen lajien pyydystämisen, vaihtamisen ja uudelleenistuttamisen poikkeusmenettelyllä, joka on tämän direktiivin 16 artiklan 1 alakohdan säännösten mukainen. Jos jäsenvaltiot päättävät soveltaa poikkeusmenettelyä yhteisesti, kansallisten rajojen ylittämisen ei pitäisi olla ongelma. (1) EYVL L 206, 22.7.1992, suomenkielinen erityispainos, alue 15, nide 11, s. 114.